На основу члана 21. ст. 1. и 2. Закона о националном оквиру квалификација Републике Србије („Службени гласник РС”, број 27/18) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 71/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о оснивању Секторског већа за сектор индустријског развоја**

"Службени гласник РС", бр. 104 од 28. децембра 2018, 57 од 9. августа 2019, 27 од 13. марта 2020, 9 од 21. јануара 2022.

1. Оснива се Секторско веће за сектор индустријског развоја (у даљем тексту: Секторско веће) за области: текстилне, хемијско-технолошке, машинско и метало-прерађивачке, грађевинске индустрије, дрвне и прерађивачке индустрије, рударства и металургије као и енергетике. Област текстилне индустрије и кожарства (одеће, обуће и предмета од коже) односи се на производњу текстила, производа од текстила и коже, одеће и одевних предмета, ципела и других форми обуће (нпр. шивење одеће, прављење обуће, израда крзна, производња одевних предмета, обрада коже, израда ципела, производња коже и производа од коже, предење, шивење, трговина текстилом, тапацирање, ткање). Област хемијско-технолошке индустрије односи се на планирање, дизајнирање и развој производа и процеса где се дешавају хемијске и физичке промене (нпр. хемијско инжењерство, прерада нафте/петрохемија и сл.). Област машинске и метало-прерађивачке индустрије односи се на планирање, дизајнирање, развој, производњу, одржавање машина, фабрика и система из области машинства и производа од метала, укључујући дизајнирање и одржавање машина које производе робу и услуге. Фокус учења код овог сектора су машине, машински системи и производи од метала. Област рударства и металургије односи се на планирање, развој и управљање екстаркцијом минерала, нафте и гаса из земље (нпр. експлоатација угља, бушење нафте и гаса, екстракција нафте и гаса). Област грађевинске индустрије, архитектуре и урбанизма односи се на технике монтаже, постављања и одржавања јавних, комерцијалних, индустријских и стамбених објеката и опреме (нпр. зидарство, изградња мостова, подне облоге) као и на технике пројектовања градње (нпр. архитектура, урбанистичко планирање). Архитектура обједињује и завршне радове као што су озвучење зграде и функционалну и економску ефикасност узевши у обзир и естетику. Област дрвне и прерађивачке индустрије односи се на прераду материјала (стакло, папир, пластика и дрво). Област енергетике односи се на производњу, пренос и дистрибуцију енергената и енергије.

2. Задаци Секторског већа су да:

1) анализира постојеће и утврђује потребне квалификације у сектору;

2) идентификује квалификације које треба осавременити;

3) идентификује квалификације које више не одговарају потребама сектора;

4) доноси одлуку о изради предлога стандарда квалификација у оквиру сектора;

5) даје мишљење о очекиваним исходима знања и вештина унутар сектора;

6) промовише дијалог и непосредну сарадњу између света рада и образовања;

7) промовише могућности за образовање, обуку и запошљавање унутар сектора;

8) идентификује могућности за обучавање одраслих унутар сектора;

9) разматра импликације националног оквира квалификација на квалификације унутар сектора;

10) предлаже листе квалификација по нивоима и врстама које могу да се стичу признавањем претходног учења;

11) обавља друге послове у складу са Законом о националном оквиру квалификација Републике Србије.

3. За чланове Секторског већа, на пет година именују се:

1) на предлог Привредне коморе Србије и репрезентативних удружења послодаваца:

**(1) Бранислав Авлијаш и Боро Радојичић – индустрија текстила и одеће;\***

(2) Марко Бабић – индустрија обуће и коже;

(3) Александра Кандић – хемијско-технолошка индустрија;

(4) Горан Стојиљковић – грађевинска индустрија;

(5) Јадранка Рајевац Грујић – дрвна и прерађивачка индустрија;

(6) Јадранка Вукашиновић – енергетика;

(7) Милан Манић, машинско и метало – прерађивачке;

(8) Биљана Цветић, рударства и металургије.

2) на предлог струковних комора, односно удружења:

(1) Удружење архитеката Србије:

– Душан Игњатовић.

3) на предлог Савета за стручно образовање и образовање одраслих – Бранко Голоскоковић.

4) на предлог Конференцијe универзитета и Конференцијe академија и високих школа:

(1) проф. др Александар Милајић – КОНУС;

(2) проф. др Горан Савановић, КАССС;

**(3) проф. др Ненад Грујовић – КОНУС.\***

5) на предлог Националне службе за запошљавање – Слађана Јелушић.

6) на предлог:

(1) **Министарства просвете науке и технолошког развоја – проф. др Новак Крстић;\*\*\***

**(2) Министарства за рад, запошљавање, борачка и социјална питања – Марија Ристић Марков;\*\***

(3) Mинистарства привреде – Ненад Миливојевић;

(4) Министарства грађевинарства, саобраћаја и инфраструктурe – Татјана Џуверовић Миљковић;

**(5) Министарства омладине и спорта – Марија Мишовић;\***

**(6) Министарства рударства и енергетике – Драгана Јелисавац Ердељан.\***

7) на предлог репрезентативних гранских синдиката:

(1) Грански синдикат металаца „Независност”:

– Славко Благојевић;

(2) Грански синдикат индустрије, енергетике и рударства „Независност”:

– Александар Тодић;

(3) Самостални синдикат хемије и неметала Србије:

– Александра Несторовић;

(4) Самостални синдикат радника енергетике Србије:

– Божо Достић;

(5) Самостални синдикат занатства, услуга и предузетништва Србије:

– Тома Гојковић;

(6) Конфедерација слободних синдиката:

– Драган Матић.

8) на предлог заједнице стручних школа:

(1) Милан Николић, Струковно удружење – заједница средњих школа подручја рада шумарство и обрада дрвета;

(2) Славољуб Станојевић, Заједница машинских школа Републике Србије;

(3) Југослав Богдановић, Удружење средњих школа подручја рада хемија, неметали и графичарство и подручја рада геологија, рударство и металургија;

(4) Драгица Угриновић, Пословно удружење текстилних и кожарских школа Србије;

(5) Драган Пантовић, Удружење геодетских и грађевинских школа Србије.

9) на предлог Завода за унапређивање образовања и васпитања:

(1) Мирјана Радека, за област текстилне индустрије и кожарства;

(2) др Милан Бошковић, за област хемијско-технолошке индустрије;

**(3) др Милица Герасимовић, за област машинске и метало прерађивачке индустрије;\*\***

(4) Гојко Бановић, за област грађевинске индустрије, архитектуре и урбанизма;

(5) Маја Тодоровић, за област енергетике.

**Чланови Секторског већа из става 1. тач. 3), 5) и тачка 6) подтач. (1), (2) и (5) ове тачке учествују у раду Секторског већа у свим областима рада Секторског већа из тачке 1. ове одлуке.\***

Чланови Секторског већа из става 1. тачке 4) равномерно се ротирају у раду Секторског већа за све секторе рада по редоследу који се утврђује у складу са пословником о раду Секторског већа.

**Чланови Секторског већа из става 1. тачка 1) подтач. (2)–(8), тачка 2), тачка 6) подтач. (3), (4) и (6) и тач. 7), 8) и 9) ове тачке учествују у раду за област рада сектора за који су именовани.\***

**Чланови Секторског већа из става 1. тачка 1) подтачка (1) ове тачке равномерно се ротирају у раду Секторског већа за област рада сектора за који су именовани по редоследу који се утврђује у складу са пословником о раду Секторског већа.\***

\*Службени гласник РС, број 57/2019

\*\*Службени гласник РС, број 27/2020

\*\*\*Службени гласник РС, број 9/2022

4. Чланови Секторског већа између себе бирају председника из реда чланова који учествују у раду у свим областима рада Секторског већа из тачке 1. ове одлуке.

5. Секторско веће доноси пословник о свом раду.

6. Годишњи извештај о раду Секторско веће подноси Агенцији за квалификације, министарству надлежном за послове образовања и Влади, најкасније до 1. марта текуће године за претходну календарску годину.

7. Административно-техничку подршку Секторском већу пружа Агенција за квалификације.

8. Чланови Секторског већа и стручних тимова имају право на накнаду за рад у висини коју утврди Влада.

9. Ова одлука ступа на снагу осмог дана од дана објављивања у „Службеном гласнику Републике Србије”.

05 број 02-02-12708/2018

У Београду, 27. децембра 2018. године

**Влада**

Председник,

**Ана Брнабић,** с.р.